Anne av Bourbon-Parma

Anne av Bourbon-Parma (eller Anne Antoinette Françoise Charlotte; født 18. september 1923 i Paris, død 1. august 2016 i Morges) var den eneste datter av René av Bourbon-Parma og hustru Margrethe av Danmark. Hun var oldebarn av Christian IX av Danmark. Gjennom sitt ekteskap med Romanias ekskonge, Mihai, ble hun kalt dronning av Romania.

Liv og virke

Bakgrunn 
Anne var født og oppvokst i Paris. I 1939 flyktet hun med familien til Spania og derfra videre til Portugal og USA. Hun gikk på designskole i New York fra 1940 til 1943 og arbeidet i en periode i stormagasinet Macy's. Deretter meldte hun seg som frivillig i den franske hær og kjørte ambulanse i Algerie, Marokko, Italia, Luxembourg og Tyskland og mottok for dette den franske orden Croix de Guerre.

Forlovet med kong Mihai I 
I november 1947 var hun i London i forbindelse med Prinsesse Elizabeth av Storbritannias og Philip Mountbattens bryllup. Her møtte hun den rumenske konge, Mihai. Allerede etter 16 dager ble de hemmelig forlovet i Sveits, innen Mihai reiste tilbake til Romania. Kort etter ble han avsatt av den rumenske regjering og tvunget til abdikasjon den 30. desember 1947. Anna ble derfor aldri formelt dronning av Romania.

Gift med kong Mihai 
Etter reglene i Annes fyrstehus, bourbonerne, kunne hun som romersk-katolsk bare gifte seg med en utenfor sin tro (Mihai var ortodoks), hvis hun i forkant hadde fått en særlig dispensasjon. Blant annet krevde det at parets barn så skulle være romersk-katolske. Mihai nektet dette, idet det ikke var mulig i den rumenske kongefamilie. Annes familie oppsøkte paven, Pius XII, men han ville ikke tillate ekteskapet.

Paret ble gift i Athen den 10. juni 1948. Dermed fikk de velsignelse fra den ortodokse kirke. For å få velsignelse fra den katolske kirke, gjentok de seremonien i Monaco den 9. november 1966.

Paret bodde det meste av sine liv sammen i Sveits, men hadde siden 1997 også bolig i Romania.

Barn 
Paret fikk følgende barn:
 Margarita (26. mars 1949) – gift 1996 med Radu Duda, ingen barn.
 Elena (15. november 1950) – gift 1983 med Robin Medforth-Mills og har 2 barn. Skilt 1991. Gift annen gang 1998 med Alexander Nixon McAteer.
 Irina (28. februar 1953) – gift 1983 med John Kreuger og har 2 barn. Skilt 2003. Gift annen gang 2007 med John Wesley Walker.
 Sofia (29. oktober 1957) – gift 1998 med Alain Michel Biarneix og har en datter. Skilt 2002. 
 Maria (13. juli 1964) – gift 1995 med Kazimierz Wieslaw Mystkowski, ingen barn. Skilt 2003.

Referanser 

Huset Bourbon
Personer fra Paris